სპელეოლოგთა პიკი
სპელეოლოგთა პიკი — მწვერვალი საქართველოში, აფხაზეთის ავტონომიური რესპუბლიკის გაგრის მუნიციპალიტეტში. მდებარეობს არაბიკის მასივზე. სიმაღლე 2757.6 მ. წარმოადგენს არაბიკის მასივის და საერთოდ, დასავლეთ საქართველოს კარსტული ზოლის უმაღლეს წერტილს. აგებულია ზედაიურული კირქვებით. უხვადაა განვითარებული კარსტული ფორმები. მწვერვალის აღმოსავლეთ კალთაზეა მღვიმე მლეჩნაია, ხოლო ჩრდილოეთ კალთაზე ელდორადო. მწვერვალიდან იშლება ხედი კარსტული ლანდშაფტსა და უფრო ჩრდილოეთით კავკასიონზე. 1960 წელს ლევან მარუაშვილის ხელმძღვანელობით ჩატარდა 13 კაციანი ექსპედიცია არაბიკის მასივზე, რომლის უშუალო ინიციატივით, რუკაზე აღნიშნული უსახელო მწვერვალის დასალაშქრად შეიქმნა ოთხკაციანი ჯგუფი ჭიჭიკო ჯანელიძის, დემურ ტაბიძის, ჯუმბერ ჯიშკარიანისა და თამაზ კიკნაძის მონაწილეობით. წარმატებული ასვლის შემდეგ, უსახელო მწვერვალს ეწოდა „სპელეოლოგთა პიკი“, რომელიც რუკაზე დაიტანეს და მწვერვალზე წერილი დატოვეს.